Groentjie boul Indië deurmekaar | Netwerk24
12 Januarie 2019 13:42
'n Groentjie met die naam Jhye Richardson het Australië Saterdag in staat gestel om die eerste eendagwedstryd teen Indië met 34 lopies in Sydney te wen.
Jhye Richardson se vreugde ken geen perke nie nadat hy Virat Kohli se paaltjie ingepalm het. Foto: Getty Images
Die 22-jarige Richardson, 'n snelbouler, het 4/26 in Indië se kolfbeurt platgetrek om die besoekers tot 254/9 in 50 boulbeurte te help beperk.
Dit nadat die Aussies die loot gewen en besluit het om eerste te kolf en 288/5 in hul 50 boulbeurte aangeteken het. Behalwe vir die tuisspan se aanvangskolwers, Alex Carey (24, 31 b) en Aaron Finch (6, 11 b), het die res van die kolwers almal goeie bydraes met die kolf gelewer.
Peter Handscomb (73, 61 b), Usman Khawaja (59, 81 b) en Shaun Marsh (54, 70 b) het almal vyftigtalle behaal. Indië het met die aanvangskolwer Rohit Sharma aan die spits so byna daarin geslaag om die teiken te bereik. Sharma se 133 van 129 balle het 10 viere en ses sesse ingesluit.
Toe hy egter in die 46ste boulbeurt deur Glenn Maxwell van die boulwerk van Marcus Stoinis af uitgevang is, was die skrif vir alle praktiese doeleindes aan die muur vir die besoekers.
Richardson, wat in slegs sy vyfde eendagwedstryd vir die Aussies gespeel het, het in die vierde boulbeurt sy eerste slagoffer geëis toe hy die gevaarman Virat Kohli gekry het. Dié Indiese gevaar kon slegs drie lopies aanteken.
Kohli, Indië se kaptein, het nie ná die tyd doekies omgedraai oor sy span se vertoning nie. "Ek dink Rohit het uitstekend gespeel, terwyl MS (Dhoni, 51 lopies van 96 balle) hom goed ondersteun het. Ons kon beter gedoen het om die tempo van die spel te beheer. Omdat ons dit nie kon doen nie, het ons verloor."